b'\n_START_ARTICLE_\nTomi Iso-Mustaj\xc3\xa4rvi\n_START_SECTION_\nSeuraura\n_START_PARAGRAPH_\nIso-Mustaj\xc3\xa4rvi on Tampereen Ilveksen kasvatti. Kaudella 2007\xe2\x80\x932008 h\xc3\xa4n toimi seuran C-nuorten kapteenina. Iso-Mustaj\xc3\xa4rvi oli C-nuorten SM-sarjan runkosarjassa joukkueensa paras maalintekij\xc3\xa4 yhdeks\xc3\xa4ll\xc3\xa4 osumallaan, kuten my\xc3\xb6s pudotuspeleiss\xc3\xa4 Mikael Kurosen kanssa kuudella osumallaan. H\xc3\xa4n voitti A-nuorten SM-pronssia vuosina 2010 ja 2011. Kaudella 2010\xe2\x80\x932011 Iso-Mustaj\xc3\xa4rvi debytoi miesten peleiss\xc3\xa4 pelattuaan Ilveksen A-nuorten lis\xc3\xa4ksi my\xc3\xb6s kolme Mestis-ottelua alle 20-vuotiaiden maajoukkueessa. Kaudeksi 2012\xe2\x80\x932013 h\xc3\xa4n siirtyi Tapparan A-nuoriin._NEWLINE_Elokuussa 2013 Iso-Mustaj\xc3\xa4rvi siirtyi try-outille Mestis-joukkue Lemp\xc3\xa4\xc3\xa4l\xc3\xa4n Kisaan. Syyskuussa h\xc3\xa4n sai joukkueeseen vuoden mittaisen jatkosopimuksen. Iso-Mustaj\xc3\xa4rvi ei ehtinyt pelata LeKiss\xc3\xa4 kuitenkin otteluakaan, kunnes h\xc3\xa4nen sopimuksensa purettiin marraskuussa, jolloin Iso-Mustaj\xc3\xa4rvi siirtyi loppukauden 2013\xe2\x80\x932014 kattavalla sopimuksella sarjatasoa alemmas Suomi-sarjajoukkue KOOVEE:hen. H\xc3\xa4n oli joukkueen kolmanneksi paras maalintekij\xc3\xa4 ja nelj\xc3\xa4nneksi paras pistemies tehoilla 13+16=29._NEWLINE_My\xc3\xb6s kauden 2014\xe2\x80\x932015 Iso-Mustaj\xc3\xa4rvi aloitti KOOVEE:ss\xc3\xa4, jonka varakapteeniksi h\xc3\xa4n nousi ja oli joukkueen toiseksi paras pistemies Mikko Sulosen j\xc3\xa4lkeen tehoilla 14+19=33. Kauden mittaan Iso-Mustaj\xc3\xa4rvi palasi kuitenkin LeKiin paikkaamaan sentteripulaa. Tammikuussa 2015 h\xc3\xa4n teki joukkueen kanssa loppukauden jatkosopimuksen. Iso-Mustaj\xc3\xa4rvi teki ensimm\xc3\xa4isell\xc3\xa4 Mestis-kaudellaan 21 runkosarjaottelussa tehot 2+4=6 ja seitsem\xc3\xa4ss\xc3\xa4 playoff-ottelussa kaksi sy\xc3\xb6tt\xc3\xb6pistett\xc3\xa4. H\xc3\xa4n jakoi pudotuspeleiss\xc3\xa4 LeKin sis\xc3\xa4isen tehotilaston voiton kolmen muun pelaajan kanssa lukemalla +3._NEWLINE_Kaudeksi 2015\xe2\x80\x932016 Iso-Mustaj\xc3\xa4rvi siirtyi vuoden mittaisella sopimuksella Suomi-sarjajoukkue Imatran Ketter\xc3\xa4\xc3\xa4n. H\xc3\xa4n oli joukkueen toiseksi paras pistemies Jesse Lindstenin j\xc3\xa4lkeen tehoilla 13+19=32. Iso-Mustaj\xc3\xa4rvi voitti kauden p\xc3\xa4\xc3\xa4tteeksi Suomi-sarjan hopeaa. Kaudeksi 2016\xe2\x80\x932017 h\xc3\xa4n palasi vuoden mittaisella sopimuksella Lemp\xc3\xa4\xc3\xa4l\xc3\xa4n Kisaan. Iso-Mustaj\xc3\xa4rvi pelasi pisteiden valossa suhteellisen hyv\xc3\xa4n alkukauden tehden 19 ottelussa 15 tehopistett\xc3\xa4. H\xc3\xa4n pelasi my\xc3\xb6s nelj\xc3\xa4 ottelua lainalla KOOVEE:ss\xc3\xa4. Joulukuussa 2016 Iso-Mustaj\xc3\xa4rvi kuitenkin j\xc3\xa4tti LeKin ja palasi omasta halustaan loppukaudeksi Ketter\xc3\xa4\xc3\xa4n. H\xc3\xa4n voitti Suomi-sarjan mestaruuden. Mestiksen karsinnoissa Iso-Mustaj\xc3\xa4rvi oli Ketter\xc3\xa4n paras pistemies ja maalintekij\xc3\xa4 tehoilla 6+6=12, joilla h\xc3\xa4n jakoi koko karsintasarjan pistep\xc3\xb6rssin voiton Hokin Niklas N\xc3\xa4pin ja Markus Korkiakosken kanssa. Ketter\xc3\xa4 j\xc3\xa4i karsintojen p\xc3\xa4\xc3\xa4tteeksi kuitenkin ilman sarjanousua._NEWLINE_Huhtikuussa 2017 Iso-Mustaj\xc3\xa4rvi teki vuoden mittaisen sopimuksen Kajaanin Hokin kanssa. Seura kuitenkin j\xc3\xa4i ilman Mestis-lisenssi\xc3\xa4 ja ajautui konkurssiin. Hokin sarjapaikan sai Ketter\xc3\xa4, jonne Iso-Mustaj\xc3\xa4rvi palasi kaudeksi 2017\xe2\x80\x932018. H\xc3\xa4net nimettiin Ketter\xc3\xa4n varakapteeniksi. Iso-Mustaj\xc3\xa4rvi oli joukkueen toiseksi paras maalintekij\xc3\xa4 ja nelj\xc3\xa4nneksi paras pistemies tehoilla 21+19=40. H\xc3\xa4n sijoittui koko Mestiksen maalip\xc3\xb6rssiss\xc3\xa4 seitsem\xc3\xa4nneksi. Iso-Mustaj\xc3\xa4rvi lainattiin Ketter\xc3\xa4n yhteisty\xc3\xb6joukkue Saimaan Palloon 27. lokakuuta 2017 pelattuun otteluun Mikkelin Jukureita vastaan. H\xc3\xa4net merkittiin SM-liigadebyytiss\xc3\xa4\xc3\xa4n SaiPan nelosketjun keskushy\xc3\xb6kk\xc3\xa4\xc3\xa4j\xc3\xa4ksi laidoilleen Joni Nikko sek\xc3\xa4 toinen Ketter\xc3\xa4n lainapelaaja Santeri Vuoti. Iso-Mustaj\xc3\xa4rvi sai ottelussa j\xc3\xa4\xc3\xa4aikaa 12.31 minuuttia. H\xc3\xa4n sai my\xc3\xb6s yhden kahden minuutin j\xc3\xa4\xc3\xa4hyn koukkaamisesta. Iso-Mustaj\xc3\xa4rvi pelasi kauden aikana SaiPassa nelj\xc3\xa4 runkosarjaottelua ilman tehopisteit\xc3\xa4._NEWLINE_Kaudeksi 2018\xe2\x80\x932019 Iso-Mustaj\xc3\xa4rvi teki 1+1-vuotisen sopimuksen Saimaan Pallon kanssa. H\xc3\xa4n teki liigauransa avausmaalin runkosarjan toisella kierroksella 15. syyskuuta 2018 KooKoota vastaan. Iso-Mustaj\xc3\xa4rven osuma j\xc3\xa4i SaiPan 7\xe2\x80\x933-voittoon p\xc3\xa4\xc3\xa4ttyneen ottelun ratkaisumaaliksi. Kaikkiaan h\xc3\xa4nen ensimm\xc3\xa4inen kokonainen SM-liigakautensa toi 60 runkosarja- ja kolmessa playoff-ottelussa tehot 6+7=13. Iso-Mustaj\xc3\xa4rvi oli Kalle Maalahden ohella SaiPan ainoa kauden kaikki 60 runkosarjaottelua pelannut pelaaja. Huhtikuussa 2019 SaiPa k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Iso-Mustaj\xc3\xa4rven kanssa.\n_START_SECTION_\nMaajoukkueura\n_START_PARAGRAPH_\nIso-Mustaj\xc3\xa4rvi pelasi World U-17 Hockey Challengessa vuonna 2009. Yhteens\xc3\xa4 h\xc3\xa4n on pelannut kahdeksan nuorten ja 21 poikien maaottelua. Iso-Mustaj\xc3\xa4rvi on toiminut my\xc3\xb6s Suomen alle 16-vuotiaiden maajoukkueen kapteenina.'